वाराणसी. नरेंद्र मोदी ने रविवार को वाराणसी में लगातार दूसरे दिन रोड शो किया। पांच किलोमीटर लंबे रोड शो के बाद पीएम ने काशी विद्यापीठ में रैली की। 13 साल पहले अटल बिहारी वाजपेयी ने भी यहां रैली की थी। पीएम ने रैली की शुरुआत- हर हर महादेव से की। मोदी ने कहा- हमारा नारा है सबका साथ, सबका विकास। लेकिन सपा, बसपा और कांग्रेस का नारा है, कुछ का साथ, कुछ का विकास। हम देश के बाकी लोगों के साथ, यहां के लोगों को भी घर देना चाहते हैं, लेकिन सपा सरकार हमें गरीबों की सूची भी नहीं दे पाई। पीएम ने कहा- मोतियाबिंद की बीमारी की तरह यहां कुछ नेताओं को वोट बिंद हो गया है। मोदी ने यहां प्रबुद्ध सम्मेलन को भी संबोधित किया। और क्या कहा पीएम ने...
- मोदी ने कहा, “आपके लिए जितना करूं उतना कम है। आपने जो ताकत मुझे दी है, उसके लिए मैं आभारी हूं। मार्क टि्वन ने कहा था- हमारा बनारस इतिहास से भी पुराना है। परंपराओं से भी पुराना है। ये एक जीवंत शहर है। ये दुनिया का अजोड़ नगर है। ये सिर्फ शहर नहीं, जीती-जागती विरासत है।”
- “वो बनारस कैसा होना चाहिए। उसका विकास कैसा होना चाहिए। यहां के लोगों की आशाएं कैसे पूरी होनी चाहिए। सिर्फ रुकावटें हटा दी जाएं तो लोग जैसा बनारस चाहते हैं वैसा बनारस दे सकते हैं। इतनी सरकारें आईं और गईं। उन्होंने चुनाव को देखते हुए छोटे-मोटे काम किए। यहां पूरा कायाकल्प करने की जरूरत है। ”
रोड के गड्ढे ठीक नहीं करते
- “दुनिया जैसा सोचती है, वैसा बन सकता है हमारा बनारस। यहां के सांसद और एमपी कहते हैं, यहां भी खुदा और वहां भी खुदा. जहां नहीं खुदा वहां कल खुदेगा। यहां तारों के जाल के कारण बिजली का नुकसान होता है। लाइन लॉस होता है। अब तक 100 किलोमीटर केबल डल चुकी है। 200 किलोमीटर और डलना है। लेकिन केबल डालने के बाद वहां रोड खुद जाती है तो यहां की सरकार उन्हें ठीक नहीं करती। क्योंकि इसका क्रेडिट मोदी को चला जाएगा।”
- “हम लोगों का मंत्र है- सबका साथ- सबका विकास। सपा-बसपा और कांग्रेस का नारा है कुछ का साथ, कुछ का विकास।”
पुलिस वाला कहता है- मुझे ऊपर देना पड़ता है
- “अगर शरीर का एक अंग विकसित नहीं होता तो शरीर का विकास नहीं होता। पूर्वांचल और पूर्वी भारत में विकास नहीं हुआ। उत्तर प्रदेश में भी अगर पूर्वांचंल का विकास सही तरीके से हुआ तो इ नंबर एक बनने में देर नहीं लगेगी।”
- “यहां ऐसे सामर्थ्यवान लोग हैं कि परिश्रम की पराकाष्ठा कर सकते हैं। यहां उपजाऊ भूमि है। टूरिज्म और कृषि के लिए संभवनाएं हैं। सिर्फ एक कमी है, सही सरकार नहीं है। सही सरकार होती तो यहां विकास हो चुका होता। यहां जापानी बुखार कितने बच्चों की जान ले चुका है। भारत सरकार जो पैसा देती है, उसका इस्तेमाल नहीं होता। मैं हिसाब मांगता हूं। कहता हूं- पहले का हिसाब दो और बाकी ले जाओ।”
- “70 साल हो गए देश को आजाद हुए। कुछ लोग लूटते चले गए। पुलिस वाला 100 रुपए लेता है तो लेने वाले से कहता है। मुझे ऊपर देना पड़ता है। ये जो ऊपर वाले हैं ना इनसे ऊपर वाले ने हिसाब मांगना शुरू किया है। ”
एक बात पर सब साथ आ गए
- “बुआ और भतीजे एक दूसरे को खूब सुनाते हैं। लेकिन एक बात पर सब साथ आ गए। सबकी नैया डूबने पर आई तो सब साथ हो गए। एक दूसरे से कहते थे- कोई रास्ता बताओ। 70 साल तक जिन्होंने लूटा, अब इन्हें लौटाना ही पड़ेगा।”
- “माया और मुलायम ने कहा- 7 या 8 दिन दे देते। मैं पूछता हूं क्यों भाई, क्यों चाहिए? कुछ लोग भ्रम फैलाते हैं। छोटे व्यापारियों को परेशानी होगी। इनकम टैक्स वाले परेशान करेंगे। मैं भरोसा दिलाता हूं अब इस देश में ईमानदार की जय-जयकार होगी।”
- “व्यापारियों से मेरा कोई झगड़ा नहीं। कोई 100 का माल 110 या 120 में बेच देता होगा। देश को उन लोगों ने लूटा है जिन्हें कागजों पर दस्तखत करने की छूट मिली है। नेताओं और बाबुओं ने लूटा है। छोटे लोगों को दिक्कत नहीं होने दूंगा लेकिन बड़ों को नहीं छोड़ूंगा।”
- “मां गंगा ने भेजा तो कुछ दम धाम से भेजा है। इसमें ईमानदारी भरी पड़ी है। मैं सिर्फ यहां नामांकन भरने आया था। लेकिन इसके बाद आपने जो प्यार दिया, उसे भूल नहीं पाएगा। पुराने अखबार देखिए। हेडलाइन आती थी- इस घोटाले में इतने गए। आज लोग मोदी से पूछते हैं- मोदी जी, बताइए कितना आया? आपके सांसद पर कोई दाग नहीं लगा। ”
इस सरकार पर लोग भरोसा करते हैं
- “लोगों को भरोसा है कि ये लाकर रहेगा। लेकिन कुछ लोगों को समझ नहीं आता। जब आंख मे मोतियाबिंद हो जाता है तो दिखना कम हो जाता है। कुछ नेताओं को मत बिंद लग जाता है। जब तक उन्हें वोट नहीं दिखता तो कुछ नहीं दिखता।”
- “हमारे फौजियों ने सीमा पार जाकर, दिन में तारे दिखा दिए। दुश्मन के कैंप में जाकर, मारकर आ गए। सुबह आते ही खबर मिली। ऑपरेशन सफल हुआ। हमारे जवान, दुश्मन के छक्के छुड़ाने गए थे। जवानों ने संकल्प किया था। हम रहें ना रहें, उनको नहीं छोड़ेंगे।”
- “लेकिन, देश का दुर्भाग्य देखिए। वो पूछ रहे थे। मोदी जी सबूत तो दो। मेरे देश के राजनीति में डूबे लोग, सर्जिकल स्ट्राइक का सबूत मांगने लगे। उनको तकलीफ हुई। कि वहां इतने लोग मारे गए। क्या हमारा एक भी नहीं मरा। इनके दिल दिमाग में फौज के लिए जो भाव होना चाहिए, उसका अभाव है।”
वन रैंक वन पेंशन
- “फौजियों को वन रैंक वन पेंशन दिया। पहले सोचा था, छह महीने में कर लूंगा। रिकॉर्ड चेक किया। सबको एक साथ लाने को कहा। मामला 12 हजार करोड़ का था। मैं एक साल तक रिकॉर्ड चेक करता रहा। 2 किस्त दे चुका हूं। बाकी दो किस्त अगले बजट में दे दूंगा। फैसले कठोर लेने पड़ेंगे। जो मिट्टी से निकला होता है, उसमें फैसले लेने की हिम्मत होती है।”
- “यहां जो सीएम हैं, उन्हें पिता से मिला है। उनके दोस्त को नाना-नानी और दादा दादी से मिला है। हमको विरासत में तो कुछ मिला नहीं है। इसलिए फैसले लेने की हिम्मत होती है। हम वाराणसी-गोरखपुर रोड बनवाना चाहते थे। काम अटका दिया गया है। भारत सरकार ने इसके लिए 11 हजार करोड़ रुपया दिया। लेकिन, साढ़े चार करोड़ रुपए लोगों को अब भी नहीं दिए गए।”
- “टूरिज्म से रोजगार मिलने वाला है। गरीब से गरीब टूरिज्म से कमाता है। चाय बेचने वाला भी कमाएगा। 2022 तक हर किसी को घर मिलना चाहिए। हमने यूपी सरकार से कहा। आपके यहां 30 लाख लोगों को घर की जरूरत है। मंत्री ने और सचिव ने चिट्ठी लिखी। लेकिन ये लोग सूची नहीं बना पाए।”
- “हमने रास्ता खोजा। इसके बाद यूपी सरकार जागी। कोई सरकार ऐसी नहीं हो सकती। वो कागज पर नाम तक नहीं लिख पाए। हम चाहते हैं कि हर घर में 24 घंटे बिजली पहुंचे। हमने एक योजना बनाई। हिंदुस्तान के सभी राज्य एक हो गए। सिर्फ एक राज्य ने लिस्ट नहीं दी। मेरा गंभीर आरोप है इस सरकार पर। लेकिन वो इस योजना से जुड़ना नहीं चाहते। क्या वजह है कि वो यहां के लोगों को बिजली नहीं देना चाहते।”
पाइपलाइन से एलपीजी गैस
- “गुजरात से पाइपलाइन आएगी तीन हजार किलोमीटर लंबी। पूर्वांचल में गोरखपुर में कारखाना और एम्स बना रहे हैं। इसका परिणाम नजर आने वाला है। इसका विकास होना चाहिए।”
- “एक ए सपा है। जो अखिलेश की है। और बसपा है। कांग्रेस के लिए तो पुरातत्व विभाग खोलना पड़ेगा। बीजेपी और कमल निशान को वोट दीजिए। मतदान ज्यादा से ज्यादा होना चाहिए। इससे लोकतंत्र मजबूत होगा। मजबूत सरकार बनाना हम सबका सपना है। यूपी का भाग्य बदले। ”
रोड शो में क्या हुआ?
- मोदी का काफिला पांडेयपुर, हुकुलगंज और चौकाघाट होते हुए मलदाहिया रोड पहुंचा। इस दौरान हर हर मोदी के नारे लगे। चौकाघाट पर बीजेपी समर्थकों ने ढोल की धुन पर काफी देर तक डांस किया। ।
- शिया समाज ने चौकाघाट पर पीएम के स्वागत की तैयारी की थी। कई मुस्लिम महिलाएं हाथ में फूलों की माला लेकर मोदी का इंतजार करते देखी गईं। पीएम ने इनका हाथ जोड़कर अभिवादन किया। हालांकि, सिक्युरिटी के चलते मोदी इनके करीब नहीं पहुंचे।
13 साल बाद काशी विद्यापीठ में किसी पीएम की सभा
- 13 साल बाद काशी विद्यापीठ पर किसी पीएम की सभा हुई। मोदी से पहले अटल बिहारी वाजपेयी ने यहां सभा की थी।
- महिलाएं फूलों की टोकरी लेकर पीएम का इंतजार करती देखी गईं। हालांकि, सिक्युरिटी के चलते पीएम का काफिला ज्यादा देर कहीं रुका नहीं।
काशी विद्यापीठ पर एक नजर
- महात्मा गांधी काशी विद्यापीठ वाराणसी में यूनिवर्सिटी है। इसे पहले सिर्फ काशी विद्यापीठ के नाम से ही जाना जाता था, लेकिन बाद में इसे महात्मा गांधी को समर्पित किया गया और उनका नाम इसके साथ जोड़ दिया गया।
- महात्मा गांधी और भगवानदास ने 10 फरवरी 1921 को असहयोग आंदोलन के दौरान वाराणसी में विश्वविद्यालय की स्थापना की थी।
- असहयोग मूवमेंट के दौरान स्थापित दूसरे अन्य विद्यापीठों की तरह काशी विद्यापीठ का मुख्य उद्देश्य छात्रों में राष्ट्रीय भावना जागृत करना, छात्रों को स्वावलम्बी बनाना, हिंदी भाषा का विकास करना और सहयोग व सेवा की भावना विकसित करना है।
- चंद्रशेखर आजाद, लालबहादुर शास्त्री, कमलापति त्रिपाठी, राजा राम शास्त्री, बीवी केस्कर, एआर शास्त्री, मन्मथनाथ गुप्त, प्राणवेश चटर्जी, त्रिभुवन नारायण सिंह, हरिनाथ शास्त्री, भोला पासवान शास्त्री, रामकृष्ण हेगडे जैसे प्रसिद्ध लोग यहां के स्टूडेंट रहे हैं।
बनारस में कितनी विधानसभा सीटें?
- वाराणसी में 8 विधानसभा सीटें हैं। इनमें पिंडरा- कांग्रेस, अजगरा (सु)- बसपा, शिवपुर-बसपा, वाराणसी उत्तरी-बीजेपी, वाराणसी दक्षिणी- बीजेपी, वाराणसी कैंट- बीजेपी, सेवापुरी-सपा के पास है।
- वहीं, रोहनिया सीट 2012 में अपना दल के पास थी, लेकिन बाई इलेक्शन में ये सीट सपा के पास चली गई। इस तरह कांग्रेस और बसपा के पास 2-2, बीजेपी के पास 3 और सपा के पास 2 सीटें हैं।
आगे की स्लाइड्स में पढ़ें: बनारस पर फोकस क्यों....
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva bho_Deva hin_Deva hin_Deva hin_Deva awa_Deva awa_Deva bho_Deva hin_Deva hin_Deva